OpenLLM-France/wikimedia huggingface dataset:
# Piridoxina

La piridoxina o adermina, la piridoxamina i el piridoxal, són tres formes de la Vitamina B₆. Una vitamina hidrosoluble que participa en el metabolisme del nitrogen i de l'àcid linoleic. La ingesta necessària per a l'organisme humà és de 25-100 mg/24 h, aquesta quantitat és enorme comparada amb la de les altres vitamines hidrosolubles. La carència d'aquesta vitamina provoca anèmia i lesions cutànies, d'altra banda, el seu excés pot provocar neuropatia perifèrica.

## Referències

* 1 2 «Pyridoxine Hydrochloride». The American Society of Health-System Pharmacists. Arxivat de l'original el 30 desembre 2016.
* ↑ «Pyridoxine Hydrochloride». The American Society of Health-System Pharmacists. Arxivat de l'original el 30 desembre 2016.
* ↑ «Office of Dietary Supplements - Dietary Supplement Fact Sheet: Vitamin B6», 11-02-2016. Arxivat de l'original el 12 desembre 2016.
# Neighbor Discovery Protocol

El Neighbor Discovery Protocol (NDP, Protocol de Descobriment de Veïns) és un protocol d'Internet que s'utilitza amb la versió 6 d'IP (IPv6). Funciona al nivell d'enllaç de dades del model d'Internet (RFC 1122) i serveix per a l'autoconfiguració d'adreces de nodes, el descobriment d'altres nodes de l'enllaç, la determinació de les adreces d'enllaç dels altres nodes, la detecció d'adreces duplicades, el descobriment dels routers i servidors DNS disponibles, l'aprenentatge del prefix de xarxa, i el manteniment de la informació sobre la disponibilitat de camins cap als altres nodes veïns actius (RFC 4861).
El protocol defineix cinc tipus de paquet ICMPv6 diferents per fer unes funcions semblants a les que fan els protocols ARP i ICMP Router Discovery i Router Redirect en IPv4. No obstant això, proporciona moltes millores respecte als seus equivalents d'IPv4 (RFC 4861, secció 3.1). Per exemple, inclou la detecció d'indisponibilitat del veí (Neighbor Unreachability Detection, NUD), millorant així la robustesa del lliurament de paquets quan hi ha fallades de routers, d'enllaços o de nodes mòbils.

## Detalls tècnics

El Neighbor Discovery Protocol defineix mecanismes per a proporcionar les següents funcionalitats:
* Descobriment de routers: els hosts poden localitzar els routers que hi ha als enllaços on estan connectats.
* Descobriment de prefix: els hosts poden descobrir quins prefixos d'adreça hi ha als enllaços on estan connectats.
* Descobriment de paràmetres: els hosts poden trobar paràmetres de l'enllaç (p. ex., la MTU o unitat màxima de transmissió).
* Autoconfiguració d'adreça: configuració sense estat de les adreces de les interfícies de xarxa.
* Resolució d'adreces: trobar la correspondència entre adreces IP i adreces d'enllaç.
* Determinació del següent salt: els hosts poden trobar els routers del següent salt per a un destí.
* Detecció d'indisponibilitat de veïns (Neighbor unreachability detection, NUD): determinar si un veí ja no està disponible a l'enllaç.
* Detecció d'adreces duplicades (DAD): els nodes poden comprovar si una adreça ja s'està fent servir.
* Redirecció: un router pot informar un node sobre routers millors per al primer salt.
* Servidor DNS recursiu (RDNSS) i assignació de llista de cerca de DNS (DNSSL) mitjançant les opcions de l'anunci de router (RA). Això és una funcionalitat nova, i no està suportada a tots els clients, encara.
NDP defineix els cinc tipus de paquet ICMPv6 següents:Router Solicitation (sol·licitud de router), Router Advertisement (anunci de router), Neighbor Solicitation (sol·licitud de veí), Neighbor Advertisement (anunci de veí), i Redirect (redirecció).

## Referències

* ↑ RFC 4861, Neighbor Discovery for IP version 6 (IPv6), T. Narten et al. (setembre 2007)
* ↑ RFC 6106, IPv6 Router Advertisement Options for DNS Configuration, J. Jeong (Ed.), S. Park, L. Beloeil, S. Madanapalli (november de 2010)
* ↑ RFC 2461, Neighbor Discovery for IP version 6 (IPv6), T. Narten, desembre de 1998

## Enllaços externs

* Neighbor Discovery Protocol Arxivat 2012-05-07 a Wayback Machine.
# Santuari de la Salut (Vallfogona de Ripollès)

Santuari de la Salut és una obra del municipi de Vallfogona de Ripollès (Ripollès) inclosa en l'Inventari del Patrimoni Arquitectònic de Catalunya.

## Descripció

És d'una sola nau amb presbiteri rectangular i capelles amb altars entre els contraforts. L'altar major està un xic enlairat mitjançant una escalinata, té un retaule barroc, de poc interès artístic amb columnes salomòniques, i un cambril amb una imatge del segle xix de talla de la Mare de Déu de la Salut. Les capelles laterals varen ésser pintades amb frescos, el segle passat, per un artista olotí. Aquestes pintures no han sigut respectades ni pel temps ni pels homes, perquè han estat molt perjudicades per humitats de filtració, i s'hi ha sobreposat columnes, imatges, etc. A la primera capella de l'esquerra, darrere del Crist, hi ha pintada sobre el mur una còpia de la transfiguració de la Santa Teresa de Bernini, obra escultòrica que es conserva a Roma. La façana té: porta rectangular, dues petites finestres, al damunt una fornícula amb teula de ceràmica vidriada i una imatge de terracota, d'un graciós estil popular, als dos cantons hi ha restes de dos meridianes solars. La coberta de teula renovada fa pocs anys. El cor té una estructura barroca popular, molt interessant.

## Història

El 1649 ja existia el santuari, però el creixement de la devoció mariana va fer que a la fi del segle xvii (1689) es comencés l'edificació de la nova església sobre l'antiga, i es beneí el 1701. El santuari es troba davant de l'antic camí reial, que pujant des del riu, passa per davant de Sant Julià i va cap al coll de Caubet i Olot. Al tenir problemes d'assentament, l'església de Sant Julià, amenaçava ruïna, el santuari de la Salut va passar a fer les funcions de parròquia.

## Referències

* 1 2 «Santuari de la Salut». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 19 gener 2016].
# Geografia urbana

La geografia urbana és la part de la geografia, que estudia les ciutats, i entitats menors formades per agrupacions, o nuclis, d'habitatges.
Per exemple, es poden distingir les ciutats Barcelona, València, o Palma, les viles, i els llocs Sant Jordi (Mallorca). Les ciutats i viles formen un municipi, és a dir, l'entitat política local; en altres paraules el territori mínim d'un estat, amb un govern municipal organitzat segons les normes polítiques de cada Estat.
L'única diferència entre una ciutat i una vila és el nombre dels seus habitants. Es parla d'un lloc quan ens referim a una entitat urbana que no té autonomia des del punt de vista polític, encara que estigui aïllat d'altres nuclis de població.

## Tipologia de ciutats

* Segons la seva grandària: mesurat pel nombre d'habitants, o la importància de la zona d'influència, o rang en la jerarquia urbana (vila o poble, ciutat, ciutat mitjana, gran ciutat, metròpolis, megalòpolis)
* En funció de la seva activitat dominant: poble agrícola, una ciutat industrial, ciutat comercial, plaça financera, ciutat cruïlla (o node de ferrocarril, port, aeroport), ciutat administrativa, ciutat universitària, ciutat turística. Totes aquestes activitats es descriuen amb la noció de funció urbana.
* D'acord amb el seu pla (mapa Pla hipodàmic o ortogonal, radioconcentric)
* D'acord amb la seva edat (ciutats antigues, medievals, modernes, contemporànies)
* En funció del seu nivell de desenvolupament (les ciutats dels països desenvolupats, les ciutats del Tercer Món)
* De la civilització a la qual pertanyen (les ciutats europees, les ciutats a Amèrica del Nord, les ciutats d'Amèrica Llatina, les ciutats musulmanes, ciutats de l'Índia, les ciutats xineses, les ciutats d'Àfrica)
* D'acord al seu creixement geogràfic: la ciutat "vertical" (Abidjan, Tòquio) o horitzontal (Los Angeles).
# Estemonítides

Stemonitida és un ordre de fongs mucilaginosos dins el regne Amoebozoa.

## Sistemàtica

Font:
* Ordre Stemonitida
** Família Stemonitidae
*** Brefeldia
*** Amaurochaete
*** Colloderma
*** Diacheopsis
*** Enerthenema
*** Macbrideola
*** Lamproderma
*** Stemonitis
*** Comatricha

## Referències

* ↑ «www.ncbi.nlm.nih.gov». [Consulta: 25 juny 2009].
* ↑ Estrada-Torres, Arturo, Gaither, Thomas W., Miller, Dennis L., Lado, Carlos, Keller, Harold W.:The myxomycete genus Schenella: morphological and DNA sequence evidence for synonymy with the gasteromycete genus Pyrenogaster In: Mycologia 2005 97: 139-149
# Plecotus ariel

Plecotus ariel és una espècie de ratpenat de la família dels vespertiliònids. És coneguda a partir d'un únic exemplar trobat el 1910 a Kangding, a la província xinesa de Sichuan. Durant molt de temps fou sinonimitzat amb el ratpenat orellut meridional (P. austriacus), però actualment se'l considera una espècie distinta dins del grup P. auritus.
P. ariel és un ratpenat gran i de color fosc. Té la cara completament negra, tret del front, que és marró clar. La resta del cos és de color marró fosc. El patagi manca de pèls i les potes en tenen molt pocs. Té avantbraços de 43,20 mm, polzes de 7,68 mm i un crani de 17,38 mm de mitjana.

## Referències

* 1 2 Spitzenberger, F.; Strelkov, P. P.; Winkler, H.; Haring, E. 2006. «A preliminary revision of the genus Plecotus (Chiroptera, Vespertilionidae) based on genetic and morphological results». Zoologica Scripta 35: 187-230.
Espècies vivents de vespertiliònids :
Regne: Animalia · Embrancament: Chordata · Classe: Mammalia · Infraclasse: Eutheria · Superordre: Laurasiatheria · Ordre: Chiroptera · Superfamília: Vespertilionoidea :
Subfamília Antrozoinae :
Subfamília Kerivoulinae :
Subfamília Murininae :
Subfamília Myotinae :
Subfamília Vespertilioninae :
# Cratevas

Cratevas(en llatí Cratevas, en grec antic Κρατεύας) va ser un herbolari grec (ῤιζοτόμος) que va viure al començament del segle i aC. Va donar el nom de Mithridatia a una planta en honor de Mitridates VI Eupator. Tant Plini el Vell com Dioscòrides Pedaci i Galè el citen amb freqüència entre els més coneguts escriptors de temes mèdics.
S'ha suposat que Cratevas hauria viscut entre els segles V i IV aC, perquè el seu nom apareix en unes cartes espúries que existeixen amb el nom d'Hipòcrates, però segurament no és cert. Al voltant de 510 va escriure el Rhizotomikon, un llibre il·lustrat sobr eles propietats medicinals de les plantes.

## Referències

* ↑ W.A.G., Cratevas a: William Smith (editor), A Dictionary of Greek and Roman Biography and Mythology. Vol. I. Boston: Little, Brown & Comp., 1867, p. 885-886
* ↑ Portanova, Joseph John. The Associates of Mithridates VI of Pontus (en anglès). Columbia University, 1988, p. 303.
# Gersheim

Gersheim és un municipi del districte de Saarpfalz a l'estat federat alemany de Saarland. Està situat a prop de la frontera amb França, al riu Blies, aproximadament 15 km al sud-oest de Zweibrücken, i 20 km al sud-est de Saarbrücken.

## Nuclis

El municipi es va crear al 1974 amb la fusió de les següents localitats
* Bliesdalheim
* Gersheim
* Herbitzheim
* Niedergailbach
* Medelsheim
* Peppenkum
* Reinheim
* Rubenheim
* Seyweiler
* Utweiler
* Walsheim

## Enllaços externs

* Pàgina oficial
# Fil d'execució

En informàtica, un fil d'execució (thread en anglès) és la unitat més petita de processament que pot ser programada pels sistemes operatius, i que permet a un procés executar diferents tasques al mateix temps. Cada fil té un procés que ha de ser executat. Aquesta característica dona la possibilitat al programador de dissenyar un programa que executi diferents funcions concurrentment.
La tècnica de programació amb fils d'execució s'anomena multifil (multithreading en anglès) i permet simplificar el disseny d'aplicacions concurrents i millorar el rendiment de la creació de processos. Cadascun dels fils accedix a unes dades, quan una d'aquestes és utilitzada per dos o més fils es diu que la dada està en conflicte. Cada fil té una secció on s'accedix a estes variables, la qual s'anomena secció crítica. Tots el fils s'executen concurrentment. Aquesta característica és possible gràcies als canvis de context.
Els canvis de context es produeixen quan un fil que està al processador és eliminat i entra un altre. Fent canvis de context molt ràpidament donem la sensació de què tots els fils s'executen simultàniament.
En els sistemes multifil tipus de sistemes, un mateix procés pot estar format per múltiples fils d'execució. Els diferents fils que formen part d'un mateix procés, comparteixen certs recursos com l'espai de memòria, els arxius oberts, els permisos, etc. En canvi, cada fil consta de les seves pròpies instruccions, la seva pròpia pila d'execució, s'executen a diferents velocitats (cada fil té el seu propi registre PC) i tenen el seu propi estat d'execució.
Els fils d'execució, també són coneguts com a processos lleugers. L'origen del nom rau en el fet que els fils d'execució consumeixen menys recursos de sistema que els processos.
La majoria de llenguatges de programació moderns, disposen de llibreries específiques per tal de programar amb fils i altres com C o C++ han d'utilitzar les crides de sistema que donen aquest suport.
Un parell d'exemples típics on s'utilitzen fils són:
* Aplicacions gràfiques: Un fil s'encarrega de la interfície gràfica d'usuari mentrestant un altre realitza les operacions.
* Aplicacions client/servidor: el servidor crea múltiples fils per tal de donar servei a múltiples clients alhora.
En sistemes POSIX hi ha 2 llibreries per a treballar amb fils d'execució:
* Native POSIX Thread Library per a Linux
* POSIX Threads standard

## Exemple de fils d'execució en Linux

Els fils d'execució no són processos en si, sinó que formen part d'un procés. Es pot dir que tots els fils d'execució d'un procés són germans perquè comparteixen el mateix procés. Podem observar aquest fet utilitzant l'ordre ps quan una aplicació que utilitza fils com Firefox s'està executant:
Com podeu veure només hi ha un procés, però múltiples fils d'execució (que es poden mostrar amb l'opció H):
Els fils s'identifiquen per la l de la columna STAT, i com podeu veure formen part tots del mateix procés(amb identificador de procés 6952)

## Vegeu també

* Procés (informàtica)
* Multifil
# Goncourt

«Goncourt» té aquests significats:
* Els germans Goncourt, ambdós escriptors:
** Edmond de Goncourt (1822 - 1896)
** Jules de Goncourt (1830 - 1870)
* L'Acadèmia Goncourt, fundada el 1900 a París
* El premi Goncourt de novel·la en francés, atorgat per la institució homònima
# Roy Hart

Roy Hart (30 d'octubre de 1926 - 18 de maig de 1975) va ser un actor sud-africà que estigué a la Royal Academy of Dramatic Arts (Acadèmia Reial d'Arts Dramàtiques) de Londres. Durant molts anys va ser alumne d'Alfred Wolfsohn i, a la mort d'aquest, va continuar amb el treball sobre educació de la veu.
La gran gamma vocal i la virtuositat de Hart va impulsar a compositors com Stockhausen, Henze, Peter Maxwell Davies, a escriure treballs musicals específicament per a la seva veu. Hart va fundar el Teatre Roy Hart el 1968 i desenvolupà la tècnica que encara s'ensenya, amb la seu al sud de França, a Malérargues.

## Referències

* Arxius del Roy Hart Theatre (anglès)
* Roy Hart Theatre, centre a Malérargues
* Noah Pikes. Dark Voices: The Genesis of Roy Hart Theatre.
# Nekkour

Nekkour (àrab نكور) és una comuna rural de la província d'Al Hoceima de la regió de Tànger-Tetuan-Al Hoceima. Segons el cens de 2014 tenia una població total de 8.963 persones.

## Referències

* ↑ «Population légale d'après les résultats du RGPH 2014 sur le Bulletin officiel N° 6354». Arxivat de l'original el 26 de desembre 2018. [Consulta: 19 novembre 2015].
# Cratip d'Atenes

Cratip (grec antic: Κράτιππος, Krátippos, llatí: Cratippus) fou un historiador grec nadiu d'Atenes i contemporani de Tucídides, l'obra del qual va completar (τὰ παραλειφθέντα ὑπ̓ αὐτοῦ συναγαγὼν γέγραφεν), segons que diu Dionís d'Halicarnàs. Les paraules de Dionís sembla que volen dir no només que l'obra de Cratip era una continuació de l'obra inacabada de Tucídides, sinó també que va afegir tot allò que Tucídides havia omès als seus textos, i que va completar i complementar la seva obra. Va escriure en temps de Conó, segons Plutarc.

## Referències

* ↑ 1.Cratippus a: William Smith (editor), A Dictionary of Greek and Roman Biography and Mythology. Vol. I. Boston: Little, Brown & Comp., 1867, p. 888
# Federico Arredondo y Ramírez de Arellano

Federico Arredondo y Ramírez de Arellano fou un polític espanyol, diputat a les Corts Espanyoles durant la restauració borbònica
Era originari de Vélez-Rubio i germà de Teresa Arredondo y Ramírez de Arellano, duquessa de San Ricardo, casada en segones noces amb Francesc de Paula de Borbó, primer duc de Cadis. Milità al Partit Liberal i a les eleccions generals espanyoles de 1886 fou elegit diputat pel districte de la Vila Joiosa, vencent al candidat conservador Antonio Torres Orduña per menys de 20 vots, cosa que va provocar les seves protestes.
Posteriorment fou elegit diputat pel districte de Villena a les eleccions generals espanyoles de 1893, 1898 i 1901.

## Referències

* ↑ Los hermanos Dª Teresa y D. Federico Arredondo y Ramírez de Arellano, Miguel Guirao Gea a Revista velezana, ISSN 1132-7693, Nº. 18, 1999, pàgs. 143-148
* ↑ Descendents de Rosendo Arredondo a geneall.net
* ↑ Javier Paniagua Fuentes y J.A. Piqueras. Diccionario Biográfico de Políticos Valencianos, 1810- 2005. València: Institut Alfons el Magnànim, 2005, p.42. ISBN 9788495484802.
* ↑ Fitxa del Congrés dels Diputats (castellà)
# Gonda

Gonda (hindi गोंडा) és una ciutat i consell municipal a l'estat d'Uttar Pradesh, capital del districte de Gonda i de la divisió de Devipatan, a 125 km al nord-est de Lucknow, capital de l'estat. Fou declarada municipalitat el 1869. La seva població el 1901 era de 15.811 habitants; al cens del 2001 la població era de 122.164 habitants. A 60 km de la ciutat hi ha Ayodhia, la ciutat sagrada on va nàixer Rama.

## Vegeu també

* Principat de Gonda
* Districte de Gonda

## Referències

* ↑ Wilson Hunter, Sir William; Sutherland Cotton, James; Sir Richard Burn, Sir William Stevenson Meyer. Great Britain India Office. The Imperial Gazetteer of India (en anglès). Oxford: Clarendon Press, 1908.

## Enllaços externs

* Web Site del Districte de Gonda
# Salobre

* Per a altres significats, vegeu «Aigua salabrosa».
Salobre és un municipi situat al nord de la província d'Albacete, a la comunitat autònoma de Castella-la Manxa. Segons el padró de 2020, tenia 470 habitants.

## Personatges il·lustres

* José Bono

## Referències

* ↑ «Salobre. Patrimonio». Turismo Castilla-la Mancha. [Consulta: 22 agost 2021].
* ↑ «Nomenclátor: Población del Padrón Continuo por Unidad Poblacional». INE. [Consulta: 22 agost 2021].
* ↑ «Lazos de sangre - José Bono, uno más en Salobre, su pueblo» (en castellà). RTVE, 22-07-2020. [Consulta: 22 agost 2021].
# Platja dels Esquirols

La Platja dels Esquirols està situada a la zona de llevant del municipi de Cambrils (Baix Camp). S'estén de la desembocadura de la riera de Maspujols cap a l'est, fins a la platja de Vilafortuny.
És de sorra de granulometria fina i aigües tranquil·les. Té una longitud de 1.100 m i una amplada mitjana 26 m. És una platja d'alta ocupació a l'estiu, ja que es troba en una semi-urbanitzada propera al nucli marítim del municipi. Està situada enfront de l'avinguda Diputació, a tocar del passeig marítim.
S'hi pot accedir en transport públic, ja que hi ha parades de l'autobús de línia regular Cambrils- Salou, i també amb vehicle privat. Disposa de zona d'aparcament (amb places per vehicles per a persones amb mobilitat reduïda), rampa d'accés a la platja, papereres, dutxes i lavabos i diversos bars de platja. És coneguda per l'escola de vela i d'altres esports nàutics.
Com a element emblemàtic hi ha la torre de l'Esquirol o també coneguda com del telègraf, catalogada com a Bé d'Interès Nacional.

## Referències

* ↑ “Guia d'accessibilitat”: Patronat de Turisme- Ajuntament de Cambrils, 2003. p. 44.
* ↑ "Guia de platges”: Patronat de Turisme- Ajuntament de Cambrils, 2005. p. 6.
# Cratis

Cratis (grec: Κράθις) és un riu en la part oriental de l'Acaia, al nord del Peloponès. Transcorre per la unitat municipal d'Akrata, integrat en la municipalitat d'Egialea. Durant la francocràcia (latinocràcia), una petita localitat que es trobava a prop del riu Cratis s'anomenava ja Akrata (à Krath, grec: στον Κράθι).
El riu té una longitud d'uns 32,6 km. Neix a les muntanyes Khelmós (Χελμός) i té moltes fonts. Unes d'aquestes fonts són les conegudes ja de l'antiguitat com les Aigües d'Estix o Αigua Ιmmortal, on d'acord amb la tradició, Tetis va submergir Aquil·les per fer-lo invulnerable. Una segona font és la de Krionéri, al bosc de la veïna Zaroukhla. Els dos corrents principals del riu s'ajunten en la part alta de la localitat de Peristeras. Desemboca al Golf de Corint.

## Notes

* ↑ Segons el Diccionari Grec-Català, p. 1038

## Referències

* ↑ Smith, William (ed.). «Achaia». Dictionary of Greek and Roman Geography (1854). [Consulta: 23 novembre 2022].
* ↑ «ΠΡΟΚΑΤΑΡΚΤΙΚΗ ΑΞΙΟΛΟΓΗΣΗ ΚΙΝ∆ΥΝΩΝ ΠΛΗΜΜΥΡΑΣ (Avaluació preliminar de riscos d'inundació» (en grec). Ministeri de Medi Ambient, Energia i Canvi Climàtic. Arxivat de l'original el 2020-02-15. [Consulta: 13 novembre 2022].
* ↑ Pausànias. Descripció de Grècia, VII, 25
* ↑ Estrabó. Geografia, VIII, 7, 4
# Satriano

Satriano és un municipi italià, situat a la regió de Calàbria i a la província de Catanzaro. L'any 2023 tenia 3369 habitants.

## Demografia

Evolució demogràfica :
| 1r gener 2017 | 1r gener 2018 | 1r gener 2023 |
| 3.429 | 3.476 | 3.364 |

## Administració

Llista d'alcaldes i alcaldesses :
| Dates mandat | Nom de l'alcalde/ssa | Causa finalització |
# Gran Oest francès

El Gran Oest francès (francès Grand Ouest) és una noció geogràfica normalment utilitzada a França per designar a les regions del nord-oest del país. Encara que no es correspon amb cap entitat administrativa ni està clarament delimitat, el Gran Oest agrupa les regions de Bretanya, Baixa Normandia i País del Loira. A vegades el terme inclou també a la regió de Poitou-Charentes i els departaments d'Indre i Loira, Loir i Cher i algunes vegades hi és inclosa l'Alta Normandia.
A més sol ser utilitzat per referir-se a equipaments o infraestructures de la zona com a autopistes, la xarxa d'alta velocitat, etc.
A partir de les eleccions europees de 2004 existeix una circumscripció Oest que agrupa a les regions de Bretanya, País del Loira i Poitou-Charentes, i s'inclou la regió de Baixa Normandia en la circumscripció Nord-oest al costat de l'Alta Normandia, Nord-Pas-de-Calais i Picardia.

## Vegeu també

* Gran Est francès
* Gran Sud-est francès
* Gran Sud-oest francès
# Gundulićeva

Gundulićeva Poljana o, simplement, Gundulićeva (en croat, 'plaça de Gundulić') és una plaça de la ciutat vella (Grad) de Dubrovnik (Croàcia) dedicada al poeta Ivan Gundulić, que hi té un monument a la part central. En un dels racons de la plaça hi ha la curiosa Font dels Lleons, i a l'extrem dret una gran escalinata puja fins a l'església de Sant Ignasi de Loiola. Entre la plaça Gundulićeva i la plaça Pred Dvorom (literalment, 'Pla de Palau') hi ha la seu del Govern del Comtat.
La plaça és coneguda pel seu mercat, que també s'estén a la plaça adjacent, anomenada Bunićeva, darrere la Catedral. El mercat no té prou animació a causa de la proximitat de la Placa o Stradun, el carrer major, veritable centre del comerç local. Tanmateix, els turistes són la principal font d'ingressos de la ciutat.